Vždy ráno necháme viať vánok cez otvorené dvere z Kozej cez celé kníhkupectvo a detský kútik na dvorček.‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌

Otvoriť v prehliadači
V tomto newslettri sme písali o počasí, aj keď nebolo také ťaživé, aké je tieto dni. Rozumieme tomu, že je náročné zvládnuť v tomto počasí činnosti, ktorým sa nedá vyhnúť a pre niektoré skupiny je toto teplo veľmi náročné a berieme to vážne. Pozrime sa však na to z pohľadu ľudí, ktorí radi čítajú. Kde sa dá v takomto počasí čítať? Počuli sme už aj o takýchto miestach: napríklad v lese pri potoku, s nohami vo fontáne alebo vo vani, pri otvorenej chladničke (energeticky náročné), pred ventilátorom (bacha, otáča strany) či v noci medzi treťou a štvrtou v prievane medzi otvorenými oknami. Aké máte nápady vy? Kde ste si čítali cez víkend? Pokojne nám napíšte.
## U nás v kníhkupectve
Napriek horúčavám sme tu. Vždy ráno necháme viať vánok cez otvorené dvere z Kozej cez celé kníhkupectvo a detský kútik na dvorček. Potom zatvoríme a pustíme klímu – nedá sa inak, veľké sklenené výklady sú veľké sklenené výklady. No vďaka klíme je u nás fajn a máme veľa kníh na leto. Pre deti aj pre dospelých. A pre členov Artforum klubu máme zľavu 20 % na jednu knihu z nákupu.
Dnes ráno u nás bolo príjemne veľa ľudí. Niektorí mali dokonca kôpky kníh. A boli u nás aj rodiny s deťmi a všetci si vybrali, aj rodičia, aj deti. Príďte aj vy, ešte sa to dá po Kozej. Onedlho sa na Kozej ulici začnú práce a potom sa k nám dostanete po vrchnej časti Kozej a Panenskej ulici. No ale teraz sa k nám ešte dostať dá a zajtra je vysvečko a deti knihy na leto potrebujú.
V sobotu bol deň, kedy by mal Pavel Vilikovský osemdesiatpäť rokov. Jeho knihy máme stále u nás v kníhkupectve a považujeme ich za dôležité. Bol naším častým návštevníkom a hosťom našich podujatí. Začítajte sa do jeho textov, sú to majstrovské vety, súvetia, knihy.
Dnes večer, v pondelok 29. 6. 2026 o 18.30, u nás v kníhkupectve predstavíme knihu Matúša Valla: Predtým a potom. Ako vyzerá Bratislava pred a po? A čo všetko sa musí udiať medzi týmito dvoma slovami? Matúš Vallo bude hovoriť o svojej novej knihe. Predtým a potom — osobný príbeh o ôsmich rokoch premeny mesta, v ktorom veľa malých príbehov so šťastným koncom tvorí jeden veľký: lepšiu Bratislavu. Vstup je voľný, súčasťou večera bude podpisovanie novej knihy Predtým a potom. FB event tu: https://fb.me/e/7UkFN5hcV
Tešíme sa na vás u nás v kníhkupectve.
❤️ Artforum
Kozia 611/20, 811 03, Bratislava
Tento e-mail sme vám poslali, pretože ste sa prihlásili k odberu newslettru alebo ste u nás nakúpili. Chcete sa odhlásiť? Ak naopak poznáte niekoho, kto by chcel dostávať správy o dobrých knihách, do odberu newslettra sa môže prihlásiť na tomto linku.